Leið mín að silkinu nefnir Louisa St. Djermoun sýningu sem stendur yfir í Hannesarholti við Grundarstíg . Þar birtast fínlegar náttúruljósmyndir hennar í sterkum litum . Louisa er íslensk / frönsk-alsírsk og býr í Frakklandi . Auglýsing Náttúra og litir hafa alltaf verið aðal viðfangsefnið mitt þegar að myndlistinni kemur , “ segir Louisa St. Djermoun sem opnaði nýlega sýningu í Hannesarholti á Grundarstíg 10 . Þar eru stórar en fínlegar myndir með upphleyptri áferð og við hlið hverrar og einnar er silkislæða með sama mynstri . Louisa segir þessa sýningu marka fyrstu skref hennar inn í textílheiminn . „ Fyrir frumraunina valdi ég hágæða 100% Mulberry Silk Twill í slæður sem ég tel að nái vel að endurspegla verkin mín. “ Louisa er íslensk / frönsk-alsírsk , er fædd og uppalin í Reykjavík en hefur verið búsett í Frakklandi síðustu 18 ár . Hún er menntuð í sjónlistum í Sorbonne og kennslu í LHÍ og samhliða því að sinna kalli listagyðjunnar hefur hún starfað sem kennari og leiðsögumaður , auk þess að ala upp þrjá drengi . Þetta er önnur myndlistarsýning hennar á Íslandi á þessu ári en hún hefur tekið þátt í þeim mörgum víðsvegar um Frakkland og átti „ besta verk “ sýningar Evrópuhússins í Montpellier á viku listarinnar í október síðastliðnum . „ Allt frá því að ég var lítil stelpa í Skerjafirðinum hefur efnisáferð náttúrunnar , fjaran , sjórinn og grófu stráin átt hug minn allan . Þess vegna leitast ég við að ná fram þrívíðri áferð í verkum mínum . Ég hef lengi litið á ljósmyndalinsuna sem mitt þriðja auga en undanfarin 15 ár hef ég þróað tækni sem ég kalla Louisu list . Þar vinn ég með eigin náttúruljósmyndir sem forgrunn og bæti við málningu á striga og tæknileyndarmálum . “ Sýningin verður opin á opnunartíma Hannesarholts fram að jólum .